Der er rift om de nye LED-stearinlys hos Kop og Kande i Sæby. -LED-lys er utrolig praktisk og smart. Der er ikke noget der kan gå ild i. Man putter lige to batterier i, og så kører det, siger indehaveren af Kop & Kande i Sæby, Lene Andersen. De nye lys bliver hilst velkommen på brandstationerne, som ellers altid har travlt i julen. -Vi har traditionelt altid kørt til en del brande, som er forårsaget af, at de her juledekorationer de brænder ned. Det værste der kan ske med de her nye lys, det er, at de løber tør for strøm, siger beredskabsinspektør Bent Tindahl Pedersen fra Nordjyllands Beredskab. På Birkelse Plejecentret er de også glade for de nye lys. Plejecentret havde for nogle år siden to brande i juledekorationer, så nu er det forbudt med levende lys på stuerne. -Beboerne har måske glemt, at de har et stearinlys tændt. Så de går måske op og spiser frokost, og pludselig kan vi have en beboerstue som står i lys lue. Derfor må det kun være LED-lys der står og blafre på beboerstuerne, siger plejehjemsleder på Birkelse Plejecenter, Karin Nielsen. At de nye lys er populære kan mærkes hos de små producenter af stearinlys. Hos Ejstrup Lys i Tranum har de oplevet en nedgang i salget på cirka 20 procent de sidste to år. Indehaveren er ikke meget for de nye LED-lys. -I mine øjne synes jeg, de er lidt kunstige. Så kan man jo lige så godt have en lampe stående og være tændt, siger indehaveren af Ejstrup Lys, Rita Olsen. Den holdning deler de ikke i Kop & Kande i Sæby. -Jeg synes, de er utrolig livagtige. Den her bevægelige flamme, den virker, siger indehaver Lene Andersen.
Jul og stearinlys hænger sammen, men nye typer af elektriske stearinlys, er ved at udkonkurrere de gammeldags typer.